Chaos in Kruger as gevolg van vloedeDie Sabierivier in vloed. Foto: blog.krugerwildlifesafaris.com Verskeie fasiliteite in die Kruger Nasionale Park is Vrydag gesluit as gevolg van vloede, het SANParke gesê. Al die hoofkampe is steeds toeganklik. “Verskeie boskampe is nou ook as ‘n voorkomende maatreël gesluit,” het ‘n woordvoerder van SANParke, Reynold Thakhuli, gesê. Dié kampe sluit die Talamati- en Biyamiti-boskampe asook die Wolhuter-, Boesman- en Olifantskampe op staproetes in. Die Shimuwini-, Bateleur- en Balule-kampe, wat sedert Donderdag gesluit is, asook sommige wooneenhede in die Berg-en-Dal-kamp en die Tshokwane-piekniekplek is steeds gesluit. Verskeie lodges in die park, insluitend die Shishangeni-, Imbali-, Tinga- en Jock of the Bushveld-kampe is ook gesluit. Verskeie paaie en brûe in die park word ook deur die vloede geraak. “Daar is tot dusver geen skade aan enige van die parke nie,” het Thakhuli gesê. Hy raai voornemende besoekers aan die wildtuin aan om die park te kontak om alternatiewe reëlings te tref. Klik hier om ‘n volledige lys te sien van alle kampe en paaie wat geraak word.